Эссе

Атадан балаға жеткен асыл құндылықтарды сақтау жолындағы педагогтің миссиясы

 Оқу жылы аяқталып, түлектерімізбен қоштасар сәт те таяды. Бірі заңгер, бірі дәрігер болуды таңдап та қойған. Бірі отандық білім ошақтарына құжат тапсырса, енді бірі шетел асып, білім жинамақшы. Орта білім беру курсын толық аяқтаған шәкірттеріме айтар ендігі ақылым ұлтымыздың ғасырлар бойы қалыптасқан рухани, мәдени, адамгершілік ережелері жайлы болмақ.

 Түлектеріміздің алғаш партаға отырған сәтінен достық, татулық, құрмет, ар-ождан, отансүйгіштік, әділдік пен жауапкершілік, еңбекқорлық сияқты құндылықтарды бойына сіңіруіне әр ұстаз күш салатыны анық. 2025 жылдың 23 қаңтарында бекітілген «Негізгі орта білім берудің мемлекеттік жалпыға міндетті стандарты» осы құндылықтар негізінде оқыту керектігін, яғни, білім мазмұнының құндылықтарға негізделетінін айқын көрсеткен. Бұл мемлекеттік стратегия – жаһандану үдерісінің қарқынды дамуына, жоғары технологиялар мен әлеуметтік желілердің ықпалына төтеп бере алатын рухани, мәдени «иммунитеті» қалыптасқан тұлға тәрбиелеу жолындағы маңызды қадам. Бұл қадамды жүзеге асыру – мектеп мұғалімінің қасиетті борышы.

 Бір жас әке Қожанасырдан: «Баламды жақсы адам етіп қалай тәрбиелесем болады?» - деп сұрапты. Қожанасыр: «Ол үшін әуелі өзің жақсы адам болуың керек», - деген екен. Ұлттық құндылықтарды шәкірт бойына сіңіру үшін сол құндылықтардың педагог бойында болуы маңызды. Өз пәнін шексіз сүйетін, еңбекқор, өз ісіне адал әрі жауапкершілікпен қарайтын, мемлекет пен ұлт болашағына адал қызмет ететін, сын сағаттарда әділ шешім қабылдай білетін педагог қана өз пәні бойынша берілетін теориялық білімді ұлттық құндылықтармен ұштастыра алады. Мұндай мұғалім шәкірттеріне жайлы орта қалыптастырып, сауатты бәсекелестікке қабілетті, өз мүддесін ел мүддесімен ұштастыра білетін, қоғамдық орындарда да, жеке өмірінде де адамгершілік қағидаларын бірінші орынға қоятын тұлға тәрбиелей алады. Мысалы, соңғы кездері көп сынға ұшырап, батыстықтар «жабайы ойын» деп атаған «Қыз қуу» ойынының қазақ халқының ұрпағына деген шексіз сүйіспеншіліктен туған ойын екенін шәкірттеріне ұғындыру өз бойына ұлттық құндылықтарды дарытқан ұстаздың ғана қолынан келеді. Ондай мұғалім бұл ойын арқылы дана халқымыздың бірнеше мәселені шешкенін: жасөспірімнің атқа отыра алуын, жаудан қашып құтылу амалдарын меңгеруін, жау қолына түскен жағдайда өзінің ар-ожданы мен өмірін сақтау жолдарын үйреткенін түсіндіре алады. Ұлттық құндылық бойына сіңген физика пәні мұғалімі Ньютонның заңына себеп болған алма жемісінің эндемикалық 5 түрінің тек біздің елде өсетінін, олардың ең танымалы – Сиверс алмасының әлемдегі барлық алма түрлерінің арғы атасы екенін айту арқылы жасөспірімге туған жерінің табиғи байлығымен қоса ғаламдық экожүйедегі және ғылымдағы ерекше орнын да сүйсіне жеткізе алады. Жақсы ұстаз Л.С.Выготский көрсеткен «Жақын арадағы даму аймағын» қажет сәтте оңтайлы құра отырып, оқушыларға теориялық біліммен қатар ынтымақтастық, қамқорлық, тыңдай білу мәдениеті мен қолдау көрсету және қолдауды сезінудің қаншалықты маңызды екенін де ұғындырады. Сәтті құрылған ЖАДА ерекше білім беруді қажет ететін оқушыларымыздың да дамуына оң әсерін тигізетіні тәжірибеден мәлім. Оқушыларымыздың мектепте жүріп достар табатыны, қызығушылықтары мен қажеттіліктеріне қарай топтасып жүретіні, ұстаздары мен ата-аналарына және бір-біріне ілтипатты қарым-қатынасының болуы – ұстаз еңбегі нәтижесінің айқын көрінісі. Бұл, ұлттық құндылықтарды үйрету үдерісі – көзге көрінбейтін нейрон талшықтары сияқты: абстрактілі ұғымдарды нақты әрекеттер арқылы жүзеге асыратын, жанмен сезінетін, бойға жылу беретін күш. Ата-бабамыздан бүгінгі ұрпаққа жеткен «Үлкенге құрмет – кішіге міндет», «Ата көрген оқ жонар, ана көрген тон пішер», «Еңбектің түбі – береке», «Отансыз адам – ормансыз бұлбұл», «Қызым, саған айтам, келінім, сен тыңда», «Қоянды қамыс, жігітті намыс өлтіреді» деген мақал-мәтелдерін де білім беруде оңтайлы қолдануымыз керек, себебі «Тәрбиесіз берілген білім – адамзаттың қас жауы». Атақты жерлесіміз Әбунасыр әл-Фарабидің «Қайырымды қала тұрғындарының көзқарастары» еңбегінен алынған бұл дәйексөзді әрбір білім ошағы, әр ұстаз өз кәсібінің негізгі ұранына айналдыруы керек, себебі педагогтің басты миссиясы – ұрпаққа білім беру үдерісінде оларды ұлтжанды, рухани бай, адамгершілігі мол азамат етіп тәрбиелеу. Ұлттық тәрбие бойына сіңген адам қай елде, қай жерде жүрсе де, өзіінің жеке мүддесін елінің арман-тілегімен ұштастыра алады, елінің дамуына қызмет етеді. Мемлекеттік статистика комитетінің деректеріне сүйенсек, 2021 жылы 11000-ға жуық қазақстандық мектеп бітіруші шетелдік жоғары оқу орындарына түскен. Бұл көрсеткіш 2022 жылы 2000 адамға артса, 2023 жылы БҒМ-і, Ұлттық статистика бюросы, Халықаралық білім платформалары сарапшылары 15000-ға жуық жастың шетелге оқуға кеткенін анықтаған. Олардың ішіндегі оқуды бітіргендерінің 57℅-ы туған жеріне оралып, түрлі салаларда еңбек етіп жүрсе, 19℅-ы әлемдік компанияларда қызмет етуде. Қалған 24℅ әзірге шетелде қалуды жоспарлаған отандастарымызға тиесілі. Қазақстан мектебінде оқыған әр түлектің отанына оралатынына сенемін, өйткені оларды ұлттық құндылықтар бойына сіңген ұстаздар тәрбиелеген. Құс екеш құс та күзде жылы аймаққа ауса да, көктем шыға туған жеріне оралады. Біздің шәкірттеріміз де бақытты өмірін өз елінде барлық замандастарымен бірге қалайды.

Біз, қазақстандық педагогтер – тілімізді, ділімізді, салт-дәстүрімізді, қонақжайлылығымыз бен еңбекқорлығымызды, тәуелсіз рухымыз бен намысымызды сақтап, келешек ұрпаққа аманаттауды жүрекпен атқаратын және осы ұлы істі абыроймен қалтқысыз орындаудың мемлекет, ұрпақ, келешек алдындағы борышымыз екенін жүрекпен қабылдап, қолмен атқаратын мемлекеттің ең сенімді буынымыз.